ເນື່ອງໃນໂອກາດສົ່ງທ້າຍປີເກົ່າຕອນຮັບປີໃໝ່ລາວ ຄສ 2565ໃກ້ຊິມາມູນວຽນບັນຈົບຄົບຮອບອີກຄັ້ງໜຶ່ງ, ສະນັ້ນມາ ໃນວັນທີ 6 ເມສາ 2022 ຢູ່ທີ່ຫ້ອງປະຊຸມສະພາປະຊາຊົນແຂວງ ຄະນະສະມາຊິກສະພາປະຊາຊົນແຂວງເຫງະອານ ສສ ຫວຽດນາມ ນໍາໂດຍທ່ານ ຫງວຽນ ນາມ ດິ່ງ ຄະນະປະຈໍາພັກແຂວງ, ຮອງປະທານສະພາປະຊາຊົນແຂວງເຫງະອານ ພ້ອມດ້ວຍຄະນະ ໄດ້ເຂົ້າອວຍພອນປະທານສະພາປະຊາຊົນແຂວງຊຽງຂວາງ ເຊິ່ງໃຫ້ກຽດຕ້ອນຮັບໂດຍ ທ່ານ ບຸນໂຮມ ເທດທານີ ຮອງເລຂາພັກແຂວງ ປະທານສະພາປະຊາຊົນແຂວງຊຽງຂວາງ, ມີບັນດາທ່ານຄະນະປະຈໍາສະພາປະຊາຊົນແຂວງ, ເລຂາທິການ, ຫົວໜ້າ-ຮອງຫົວໜ້າຂະແໜງຕະຫຼອດຮອດພະນັກງານສະພາປະຊາຊົນແຂວງ ເຂົ້າຮ່ວມໃນການຕ້ອນຮັບໃນຄັ້ງນີ້.
ເພື່ອເປັນການປະກອບສ່ວນເສີມຂະຫຍາຍສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີ ແລະ ການຮ່ວມມືຮອບດ້ານລະຫວ່າງສະພາປະຊາຊົນແຂວງເຫງະອານ ສສ ຫວຽດນາມ ແລະ ສະພາປະຊາຊົນແຂວງຊຽງຂວາງ, ເນື່ອງໃນໂອກາດທີ່ມາຢ້ຽມຢາມໃນຄັ້ງນີ້ ເປັນໂອກາດອັນດີໃຫ້ແກ່ຄະນະຜູ້ແທນທັງສອງຝ່າຍ ເຊິ່ງໄດ້ມີຄໍາເຫັນ ແລກປ່ຽນບົດຮຽນເຊິ່ງກັນ ແລະ ກັນ ໃນການປະຕິບັດໜ້າທີ່ວຽກງານກໍ່ຄືການປະຕິບັດພາລະບາດບົດໃນການເປັນຕົວແທນໃຫ້ແກ່ປະຊາຊົນ ເປັນຕົ້ນແມ່ນໄດ້ແລກປ່ຽນສົນທະນາກັນກ່ຽວກັບໂຄງປະກອບກົງຈັກການຈັດຕັ້ງ, ການປະຕິບັດພາລະບົດ, ການປ້ອງກັນການແຜ່ລະບາດຂອງພະຍາດ ໂຄວິດ-19 .
ໃນໂອກາດດັ່ງກ່າວ, ທ່ານ ບຸນໂຮມ ເທດທານີ ກໍໄດ້ສະແດງການຕ້ອນຮັບຢ່າງອົບອຸ່ນພ້ອມຕີລາຄາສູງໃນການຢ້ຽມຢາມຂອງສະພາປະຊາຊົນແຂວງເຫງະອານ ສສ ຫວຽດນາມ ເຊິ່ງເປັນການເສີມຂະຫຍາຍການຮ່ວມມືຮອບດ້ານໃນການປະຕິບັດໜ້າທີ່ວຽກງານ ລະຫວ່າງສະພາປະຊາຊົນແຂວງເຫງະອານ ສສ ຫວຽດນາມ ກັບສະພາປະຊາຊົນແຂວງຊຽງຂວາງ ທີ່ມີມາແຕ່ດົນນານ ໃຫ້ນັບມື້ນັບແໜ້ນແຟ້ນກວ່າເກົ່າ.
ຕອນທ້າຍ ທ່ານ ຫງວຽນ ນາມ ດິ່ງ ໄດ້ອວຍພອນປີໃໝ່ໃຫ້ປະທານສະພາປະຊາຊົນແຂວງຕະຫຼອດຮອດພະນັກງານສະພາປະຊາຊົນແຂວງຈົ່ງມີສຸພາບແຂງແຮງ, ມີພາລານາໄມສົມບູນ ແລະ ສາມາດຈັດຕັ້ງປະຕິບັດວຽກງານໃຫ້ໄດ້ຕາມແຜນການທີ່ວາງໄວ້.
ສະພາປະຊາຊົນແຂວງຊຽງຂວາງ
ຂ່າວໂດຍ ນາງ ສຸກສະຫວັນ ອິນທະແສງ